ଅର୍ଗସ ବ୍ୟୁରୋଃ ଦେଶର ସର୍ବ ପୁରାତନ ରାଜନୈତିକ ଦଳ କଂଗ୍ରେସରେ ଏବେ ଘନେଇଛି ଆର୍ଥିକ ସଙ୍କଟ । ଏପରିକି କିଛି ରାଜ୍ୟରେ ହେବାକୁ ଥିବା ଆଗାମୀ ବିଧାନସଭା ନିର୍ବାଚନ ଖର୍ଚ୍ଚ ତୁଲେଇବାକୁ ପାଣ୍ଠି ନାହିଁ । ଦଳ ପ୍ରତି ଭୋଟରଙ୍କ ସମର୍ଥନ କମିବା ସହିତ ବଢ଼ିବାରେ ଲାଗିଛି ଆର୍ଥିକ ସଙ୍କଟ । ୨୦୧୪ରେ କେନ୍ଦ୍ର ଓ ବିଭିନ୍ନ ରାଜ୍ୟରୁ କ୍ଷମତା ହରେଇବା ସହିତ ଏହି ସଙ୍କଟ ଅଧିକ ହେବାରେ ଲାଗିଛି ।
ଗତ ମାସରେ ବିଭିନ୍ନ ରାଜ୍ୟର କଂଗ୍ରେସ ନେତୃତ୍ୱ ଦଳର କେନ୍ଦ୍ରୀୟ କମିଟି ସହିତ ଯେଉଁ ଆଲୋଚନା କରିଥିଲେ ସେଥିରେ ପ୍ରମୁଖ ପ୍ରସଙ୍ଗ ଥିଲା ଦଳ ପାଇଁ ପାଣ୍ଠି ସଂଗ୍ରହ । ଏଥିପାଇଁ ମହାରାଷ୍ଟ୍ର, ଝାଡ଼ଖଣ୍ଡ ଏବଂ ପଂଜାବ ଭଳି କଂଗ୍ରେସ ଶାସନାଧିନ ବା ଶାସନରେ ସହଯୋଗୀ ଥିବା ରାଜ୍ୟର ନେତାଙ୍କୁ ପାଣ୍ଠି ସଂଗ୍ରହ ପାଇଁ ଅଧିକ ଦାୟିତ୍ୱ ଦିଆ ଯାଇଥିବାର ଜଣାପଡ଼ିଛି । କେରଳ, ଆସାମ, ତାମିଲନାଡ଼ୁ, ପୁଡ଼ୁଚେରୀ ଏବଂ ପଶ୍ଚିମବଙ୍ଗରେ ଅନୁଷ୍ଠିତ ହେବାକୁ ଥିବା ଆଗାମୀ ବିଧାନସଭା ନିର୍ବାଚନ ପାଇଁ ତତ୍କାଳ ପାଣ୍ଠି ଯୋଗାଡ଼ କରିବେ ଏହି ସବୁ ରାଜ୍ୟର ଦଳୀୟ ନେତୃତ୍ୱ । ଏହା ସହିତ ଅନ୍ୟ ରାଜ୍ୟ ଏବଂ କେନ୍ଦ୍ରଶାସିତ ଅଂଚଳର ନେତୃତ୍ୱକୁ ମଧ୍ୟ ପାଣ୍ଠି ବଢ଼େଇବା ବାବଦରେ କାମ କରିବାକୁ ନିର୍ଦ୍ଦେଶ ଦିଆଯାଇଛି ।
କେବଳ ଏତିକି ନୁହେଁ ବିଭିନ୍ନ ରାଜ୍ୟରେ ଯେଉଁମାନେ କଂଗ୍ରେସ ଟିକେଟରେ ସାଂସଦ ଏବଂ ବିଧାୟକ ଭାବରେ ନିର୍ବାଚିତ ହୋଇଛନ୍ତି ସେମାନେ ମଧ୍ୟ ଦଳକୁ ଚାନ୍ଦା ଦେବେ ବୋଲି ବାଧ୍ୟତାମୂଳକ କରାଯିବା ସହିତ ଯେଉଁମାନେ ବାର୍ଷିକ ଚାନ୍ଦା ବାକି ରଖିଛନ୍ତି ସେମାନଙ୍କୁ ତୁରନ୍ତ ତାହା ପୈଠ କରିବାକୁ ନିର୍ଦ୍ଦେଶ ଦିଆଯାଇଛି ।
ସୂଚନା ଅନୁସାରେ ୨୦୧୮-୧୯ରେ କଂଗ୍ରେସ ୧୪୬ କୋଟି ଚାନ୍ଦା ଆକାରରେ ପାଇଥିବା ବେଳେ ୨୦୧୯-୨୦ରେ ତାହା ହ୍ରାସ ପାଇ ୧୩୯ କୋଟିରେ ପହଁଚିଥିଲା । ଦଳ କିପରି ନିଜର ପ୍ରଭାବ ହରେଇବାରେ ଲାଗିଛି ତାହା ଏଥିରୁ ସ୍ପଷ୍ଟ ପ୍ରମାଣିତ ହୋଇଛି । ସବୁଠାରୁ କୌତୁହଳପ୍ରଦ କଥା ହେଉଛି କଂଗେସର ମଙ୍ଗ ଧରିଥିବା ଗାନ୍ଧି ପରିବାର ଦଳର ଅନ୍ୟ ବରିଷ୍ଠ ନେତାଙ୍କଠାରୁ ମଧ୍ୟ କମ୍ ଚାନ୍ଦା ଦେଇଛନ୍ତି । ୨୦୧୯-୨୦ରେ ସୋନିଆ ଗାନ୍ଧି ଦଳୀୟ ପାଣ୍ଠିକୁ ୫୦ ହଜାର ଚାନ୍ଦା ଦେଇଥିବା ବେଳେ ରାହୁଲ ଦେଇଛନ୍ତି ୫୪ ହଜାର ଟଙ୍କା ।
ବ୍ୟାପକ ଦୁର୍ନୀତି, ପ୍ରିୟାପ୍ରୀତି ତୋଷଣ, ତୁଷ୍ଟିକରଣ ଏବଂ ଗୋଟିଏ ପରିବାର ଭିତରେ କ୍ଷମତା କେନ୍ଦ୍ରୀଭୂତ ହୋଇଥିବାରୁ ସାଧାରଣ ଭୋଟରଙ୍କ ସମେତ ଦଳର ନେତା ଏବଂ କର୍ମୀମାନେ ମଧ୍ୟ ଦୂରେଇ ଯାଇ ଦଳକୁ ଆର୍ଥିକ ସଙ୍କଟରେ ପକାଇଛନ୍ତି । ସୂଚନା ଅନୁସାରେ ନିକଟରେ ଜାମ୍ମୁକାଶ୍ମୀର ଛାତ୍ର ସଂଗଠନର ପ୍ରାୟ ୧୪ ଶହ କଂଗ୍ରେସ କର୍ମୀ ସେଠାକର ନେତାମାନଙ୍କ ବିରୋଧରେ ଦୁର୍ନୀତି ଅଭିଯୋଗ କରି ଦଳରୁ ଇସ୍ତଫା ଦେଇଛନ୍ତି ଯାହା ଏବେ କଂଗ୍ରେସର ମୁଣ୍ଡବିନ୍ଧାର କାରଣ ପାଲଟିଛି ।
